РЕШЕНИЕ НА КОМИСИЯТА
от 19 март 2008 година
за изменение на Решение 2001/618/ЕО за включване на френските департаменти Côtes-d’Armor, Finistère, Ille-et-Vilaine, Morbihan и Nord в списъка на регионите, незасегнати от болестта на Ауески
(нотифицирано под номер C(2008) 1072)
(текст от значение за ЕИП)
(2008/269/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 9, параграф 2 и член 10, параграф 2 от нея,
като има предвид, че:
(1)
В Директива 64/432/ЕИО са определени правилата, приложими за търговията с някои животни в Общността. В член 9 от посочената директива се предвижда задължителните национални програми за някои заразни болести, включително болестта на Ауески, да се предоставят за одобрение от Комисията. Освен това в член 10 от същата директива се предвижда държавите-членки да предоставят документация на Комисията по отношение на ситуацията във връзка с тези болести на тяхната територия.
(2)
Приложение I към Решение 2001/618/ЕО на Комисията от 23 юли 2001 г. за допълнителни гаранции при търговията със свине в Общността по отношение на болестта на Ауески, за критериите за предоставяне на информация за тази болест и за отмяна на Решения 93/24/ЕИО и 93/244/ЕИО (2) съдържа списък на държавите-членки или регионите от тях, които са свободни от болестта на Ауески и в които ваксинацията е забранена. Приложение II към Решение 2001/618/ЕО съдържа списък на държавите-членки или регионите от тях, в които функционират програми за контрол на тази болест.
(3)
От няколко години във Франция се изпълнява програма за ликвидиране на болестта на Ауески, а департаментите Côtes-d’Armor, Finistère, Ille-et-Vilaine, Morbihan и Nord са включени в списъка като региони, в които функционира одобрена програма за контрол на болестта на Ауески.
(4)
Франция е представила на Комисията документация по отношение на статута на департаментите Côtes-d’Armor, Finistère, Ille-et-Vilaine, Morbihan и Nord като департаменти без болестта на Ауески, показваща, че болестта е ликвидирана в посочените департаменти.
(5)
Комисията разгледа документацията, предоставена от Франция, и счете, че тя отговаря на разпоредбите на член 10, параграф 1 от Директива 64/432/ЕИО. Следователно тези департаменти следва да бъдат включени в списъка в приложение I към Решение 2001/618/ЕО.
(6)
Решение 2001/618/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложения I и II към Решение 2001/618/ЕО се заменят с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 19 март 2008 година.